Laos

Etymológia

V laoštine je štát nazývaný Muang Lao (ເມືອງ ລາວ) alebo Pathet Lao, čo v doslovnom preklade znamená "Laoská krajina". Francúzi, ktorí spojili tri separované laoské kráľovstva do Francúzskej Indočíny v roku 1893, pomenovali krajinu podľa miestnych obyvateľov "Laos" (vo francúzštine sa koncové "s" vyslovuje veľmi ticho, alebo vôbec).

Dejiny

Okolo roku 757 tu vznikol prvý laoský štát. Od 15. do 18. storočia bol Laos silným štátom, známym ako Lan Xang, kráľovstvo milióna slonov. Neskôr sa rozpadlo na niekoľko drobných kráľovstiev. V roku 1893 sa územie dostalo pod francúzsku nadvládu, ktorá spojením malých kráľovstiev so susednými krajinami vytvorila Francúzsku Indočínu.
V polovici 50. rokov 20. storočia francúzska vláda v juhovýchodnej Ázii zlyhala a do severného Laosu vtrhli komunistickí rebeli z hnutia Pathet Lao. Tí v roku 1958 ustanovili dočasnú socialistickú republiku Laos. V 60. a 70. rokoch 20. storočia, počas vojny vo Vietname sa boje rozšírili aj do Laosu. Odhaduje sa, že pri americkom bombardovaní Laosu v rámci "tajnej vojny" medzi rokmi 1964 a 1973 boli zvrhnuté cez dva milióny ton bômb a zahynulo 350 000 civilistov. Problémom do dnešného dňa je aj nevybuchnutá munícia z kobercových náletov - podľa prieskumu z roku 2009 táto munícia od roku 1973 zabila 20 tisíc ľudí. Keď roku 1975 skončila vietnamská vojna i občianska vojna v Laose, Pathet Lao vyhlásilo v Laose novú komunistickú republiku. Aj dnes je vláda krajiny silne ovplyvnená politikou vietnamských komunistov.

Geografia

Severnú časť pokrýva náhorná plošina Xiangkhoang, ktorá presahuje 2 800 m n. m. Na hranici s Vietnamom leží Annamské pohorie. Západnú, juhozápadnú a južnú časť vypĺňajú úrodné nížiny a na juhu tiež plošina Bolovens pozdĺž najväčšej rieky juhovýchodnej Ázie - Mekongu. Rieka tvorí hlavnú dopravnú tepnu tejto krajiny, pretože železníc a ciest je tu málo. Až 58% tejto hornatej krajiny zaberajú nezničené tropické dažďové pralesy.
Podnebie je tropické monzúnové s výdatnými dažďovými zrážkami, zvlášť v letných mesiacoch. Priemerné januárové teploty vo Vientiane sú 21 ° C, júlové 27 ° C. Priemerný ročný úhrn zrážok činí v hlavnom meste 1700 mm.

Ekonomika

Laos je málo rozvinutý poľnohospodársky štát s dôležitým lesným hospodárstvom. Významná je ťažba vzácneho dreva. Dôležitá nerastná surovina je cín, rozšírená je remeselná výroba. Elektrická energia sa takmer výhradne vyrába vo vodných elektrárňach.
Pestuje sa ryža, kukurica, sladké zemiaky, maniok, zemiaky, citrusy, kávovník a kaučukovník. Živočíšna produkcia: dobytok, byvoly, ošípané, hydina a rybolov. Dôležitá je tu tiež riečna doprava na Mekongu, nakoľko v Laose je železnica len z thajského pohraničného mesta Nong Khai do stanice Thanalang na predmestí Vientiane.
Ekonomika Laosu patrí k tým slabším v regióne, vďaka trhovým reformám Laoskej ľudovej revolučnej strany sa však v poslednej dobe sľubne rozvíja. V roku 2011 bola založená laoská burza. HDP v roku 2012 sa pohyboval okolo 1400 USD na hlavu a rast predstavoval 8,3%.

Vývoz

Drevo, Cín, kávu a elektrinu. Neoficiálne a ilegálne sa vyváža aj zlato a ópium.

Environmentálne problémy

Vysoká produkcia elektriny vyvážaná do Thajska poškodzuje oblasti s vysokým výskytom vzácnych druhov rastlín a živočíchov, väčšina populácie nemá prístup k potrebnej pitnej vode, v krajine je veľká deforestrácia.

Turistický ruch

Laos je, pri dodržaní základných pravidiel, bezpečná krajina pre cestovanie. Turistické víza dostanú občania SR bez problémov pri vstupe do krajiny (30 USD s platnosťou 30 dní).